นโยบายพลังงานทดแทนทำส่วนแบ่งตลาดบางจากขยับเป็น 14%
&#8220;บางจาก&#8221;ฟุ้งนโยบายพลังงานทดแทนส่งผลให้ส่วนแบ่งตลาดกลุ่มเบนซิน-แก๊สโซฮอล์ขยับเป็น 14%เทียบชั้นเอสโซ่
19 มี.ค. 2553

“บางจาก”ฟุ้งนโยบายพลังงานทดแทนส่งผลให้ส่วนแบ่งตลาดกลุ่มเบนซิน-แก๊สโซฮอล์ขยับเป็น 14%เทียบชั้นเอสโซ่ 
นายอนุสรณ์ นิ่มนวล  กรรมการผู้จัดการใหญ่   บริษัทบางจากปิโตรเลียม  เปิดเผยว่า บางจากจะส่งเสริมนโยบายพลังงานทดแทนต่อเนื่องทั้งแก๊สโซฮอล์และไบโอดีเซล เนื่องจากผลตอบรับที่ได้ทำให้ยอดขายในกลุ่มเบนซิน-แก๊สโซฮอล์มีการขยายตัว ส่งผลให้ส่วนแบ่งตลาดเพิ่มจาก 13% เป็น 14% เท่ากับค่ายเอสโซ่    ซึ่งปัจจุบันยอดขายน้ำมันกลุ่มเบนซิน-แก๊สโซฮอล์อยู่ที่ 74 ล้านลิตร/เดือน  จากเดิมอยู่ที่ 72 ล้านลิตร
ทั้งนี้การกำหนดหัวจ่ายน้ำมันในปั๊มฯจะเน้นพลังงานทดแทนเป็นหลัก อย่างแก๊สโซฮอล์อี 20 มียอดขายอยู่ที่วันละ 5.5  ล้านลิตรจากเดิมวันละ 4.2  ล้านลิตร  โดยจะพยายามเพิ่มจำนวนปั๊มอี20ให้ได้ 300 แห่งในปีนี้จากปัจจุบันที่มีอยู่  170 แห่ง  ซึ่งจะเปลี่ยนจากการขายเบนซิน91มาเป็นอี20 แทน  ตามเป้าหมายที่จะยกเลิกการจำหน่ายเบนซิน91 ให้หมดภายใน 3 ปี 
ด้าน นพ.วรรณรัตน์  ชาญนุกูล  รัฐมนตรีว่าการกระทรวงพลังงาน  เป็นประธานขยายสถานีบริการน้ำมันแก๊สโซฮอล์อี 85  ของบางจาก ซึ่งเป็นสาขาที่  2  ที่ปิ่นเกล้า-นครชัยศรี 1  โดย ยอดการใช้อี 85 เพิ่มขึ้นอย่างต่อเนื่อง ในขณะที่ค่ายรถยนต์ เช่น วอลโว่ และมิตซูบิชิ ก็ขานรับนโยบาย ผลิตรถยนต์อี85 ออกมารองรับ